Diari Oficial de la Generalitat Valenciana


Sumari del DOGV 4652, del 17-12-2003 (2003/13524)

ORDE de 2 de desembre de 2003, de la Conselleria de Benestar Social, per la qual es convoquen ajudes per a l'any 2004 destinades a finançar programes de formació ocupacional dirigits a col·lectius de dones en el marc de la missió confiada al Fons Social Europeu.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4652

Data del DOGV
:   17-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13358


Data del document
:   02-12-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * treball femení
    * ajuda pública
    * formació professional
    * ajuda a l'ocupació
    * dona
    * aprenentatge professional

ORDE de 2 de desembre de 2003, de la Conselleria de Benestar Social, per la qual es convoquen ajudes per a l'any 2004 destinades a finançar programes de formació ocupacional dirigits a col·lectius de dones en el marc de la missió confiada al Fons Social Europeu. [2003/X13220]
  
El Pla d'Actuació per a la Igualtat d'Oportunitats entre hòmens i dones 2001-2004, del Govern Valencià, planteja per primera vegada a la Comunitat Valenciana la concepció integral de les polítiques d'igualtat d'oportunitats, tot proposant una estratègia integradora i global d'acció a mitjà termini.
  
De la mateixa manera, el Reglament 1784/1999, del Parlament Europeu i del Consell de 12 de juliol de 1999 en la missió confiada al Fons Social Europeu es compromet a recolzar mesures de lluita contra la desocupació i d'integració en el medi laboral, tot expressant, entre els seus àmbits d'aplicació, la promoció de la igualtat d'oportunitats per a tots en l'accés al mercat laboral, així com l'adopció de mesures especials per a millorar la incorporació i la participació de la dona en el mercat de treball.
  
D'acord amb el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, la Direcció General de la Dona és el centre directiu, dependent de la Secretaria Autonòmica de Prestacions Sociosanitàries, a què correspon elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
En virtut d'això i en ús de les facultats que em conferix l'art. 47.11 del Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991 i el Decret 120/2003, d'11 de juliol, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
L'objecte de la present Orde és regular la concessió d'ajudes econòmiques durant l'any 2004, per la Direcció General de la Dona de la Conselleria de Benestar Social, d'acord amb la mesura dictada pel Fons Social Europeu de millorar l'accés a l'ocupació de les dones, per a fomentar i gestionar activitats formatives dirigides a dones desocupades, a fi de proporcionar-los la qualificació professional necessària per a exercir una ocupació concreta i adequada a les necessitats del mercat laboral a la Comunitat Valenciana.
  
Article 2
  
Aprovar les bases per les quals es regix esta convocatòria, incloses com a annex I de la present Orde i el model de sol·licitud per a les citades ajudes que s'acompanya.
  
Article 3
  
L'eficàcia de la present convocatòria d'ajudes queda condicionada a l'existència, en els Pressupostos de la Generalitat Valenciana de l'exercici 2004, de crèdit adequat i suficient per a atendre a les ajudes previstes en la present Orde, havent de publicar-se en el Diari Oficial de la Generalitat Valenciana a l'efecte la Resolució de la Conselleria de Benestar Social en què es determinen les línies pressupostàries definitives i la quantia global màxima que servisca de suport a estes.
  
El règim d'ajudes s'aplicarà d'acord amb les actuacions previstes en el Programa Operatiu del Fons Social Europeu, integrades en l'eix prioritari de participació de les dones en el mercat de treball, que s'expressen en el que establix la present Orde.
  
DISPOSICIONS FINALS
  
Primera
  
Es faculta la subsecretària de la Conselleria de Benestar Social i la directora general de la Dona, per a dictar les instruccions i adoptar les mesures que considere oportunes per al desenrotllament i aplicació del que disposa la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Esta orde, que posa fi a la via administrativa, podrà ser recorreguda potestativament en reposició, o bé directament, es podrà interposar recurs contenciós administratiu, en els terminis i davant els òrgans que s'indiquen a continuació:
  
a) Recurs de reposició, haurà d'interposar-se davant de la consellera de Benestar Social en el termini d'un mes a comptar des de l'endemà des de la publicació.
  
b) Recurs contenciós administratiu, haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
En el cas d'entitats locals, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establix els articles 10 i 46. 6 de la llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que haguera mediat el requeriment a què fa referència l'article 44 de l'esmentada Llei, en este cas l'esmentat termini comptarà des de l'endemà d'aquell en què es reba la comunicació de l'acord exprés o s'entenga presumptament rebutjat.
  
València, 2 de desembre de 2003
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Primera. Objecte i àmbit
  
L'objecte de la present Orde és regular la concessió d'ajudes econòmiques durant l'any 2004, per la Direcció General de la Dona de la Conselleria de Benestar Social, d'acord amb la mesura dictada pel Fons Social Europeu de millorar la participació de les dones en el mercat de treball, per a fomentar i gestionar activitats formatives dirigides a dones desocupades, a fi de proporcionar-los la qualificació professional necessària per a exercir una ocupació concreta i adequada a les necessitats del mercat laboral a la Comunitat Valenciana.
  
Estes activitats formatives, hauran de dirigir-se a diferents col·lectius, amb objectius distints, diferenciant-se, com a actuacions A i B.
  
- Actuació A: Consistent en la realització de cursos de formació a dones desocupades que siguen caps de famílies monomarentals i/o víctimes de maltractaments, sense qualificació professional. Necessàriament, els projectes d'accions formatives es presentaran per als següents continguts:
  
Atenció especialitzada a malalts crònics i terminals
  
Auxiliar d'ajuda a domicili
  
Ajudant de cuina
  
Cambrera de pis
  
Auxiliar d'escoles infantils
  
Les dones que realitzen alguna acció formativa, inclosa en esta actuació, podran sol·licitar, si complixen els requisits que s'establixen en la present Orde, una ajuda econòmica, en concepte d'assistència.
  
- Actuació B: Consistent en la realització de cursos de formació a dones desocupades, amb estudis universitaris mitjans o formació professional en algun dels seus graus, per a llocs de treball tradicionalment no ocupats per dones o per a sectors laborals en què les dones es troben subrepresentades. Necessàriament, els projectes d'accions formatives es presentaran per als següents apartats:
  
Seguretat i vigilància, quan els centres que impartisquen les ensenyances complisquen els requisits exigits per la Legislació de Seguretat Privada.
  
Manteniment i reparació d'equips informàtics i/o electrònics.
  
Automoció.
  
Monitora esportiva.
  
Edificació i obres públiques.
  
Totes les accions formatives, objecte d'esta orde, es realitzaran en l'àmbit territorial de la Comunitat Valenciana.
  
Segona. Naturalesa de les ajudes.
  
Les ajudes regulades en la present Orde, tindran la naturalesa jurídica de subvencions públiques i aniran destinades al finançament de les accions formatives que es realitzen a l'empara d'esta, així com a la concessió d'ajudes a l'alumnat assistent a les accions formatives corresponents a la denominada Actuació A.
  
Tercera. Entitats beneficiàries.
  
Podran sol·licitar les ajudes regulades en la present Orde les entitats següents:
  
Les empreses públiques o privades, siguen persones físiques o jurídiques.
  
Les entitats locals.
  
Les organitzacions empresarials.
  
Altres entitats sense ànim de lucre.
  
Els que aspiren a ser perceptors de les distintes ajudes hauran de reunir els requisits generals següents:
  
Tindre personalitat jurídica pròpia.
  
Estar al corrent de les seues obligacions tributàries i de Seguretat Social en els supòsits en què siga legalment exigible d'acord amb l'Orde de 30 de maig de 1996 de la Conselleria d'Economia i Hisenda
  
Acreditar capacitat suficient de mitjans materials, humans i organitzatius per a complir amb els objectius establits.
  
Quarta. Publicitat i difusió.
  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.159/2000, de 30 de maig, sobre les activitats d'informació i publicitat que han de dur a terme els estats membres en relació amb les intervencions dels Fons Estructurals.
  
Incorporar en tot el material imprés, que es derive de les activitats objecte de la present Orde, els logotips de la Generalitat Valenciana, del Pla d'Igualtat d'Oportunitats entre Hòmens i Dones i del Fons Social Europeu.
  
Quinta. Contingut dels programes formatius:
  
El projecte d'acció formativa, que d'acord amb el que establix la present orde, han de presentar les entitats, recollirà els aspectes següents:
  
Dades generals, comuns a les dos actuacions:
  
Denominació del curs
  
Lloc d'impartició (localitat, carrer o plaça i nombre)
  
Nombre de participants (màxim 15)
  
Nombre d'hores.
  
En ambdós actuacions s'inclourà un mòdul de sensibilització mediambiental i un mòdul d'igualtat d'oportunitats, que tindran una duració mínima de 9 hores cadascun d'ells i el contingut de la qual s'adjuntarà al projecte que desenvolupe l'acció formativa.
  
La relació entre l'alumna i el centre de treball on es desenvolupen les pràctiques, no tindrà, en cap cas, naturalesa jurídica laboral o funcionarial. L'empresa no podrà cobrir, ni tan sols amb caràcter interí cap lloc de treball en plantilla amb l'alumna que realitze activitats formatives en ella. A l'alumnat se li facilitarà equips i mitjans de protecció en matèria de seguretat i salut en el treball.
  
Dades específiques per a cadascuna de les actuacions:
  
Actuació A.
  
Els cursos seran dissenyats tenint en compte el col·lectiu objecte d'esta actuació, d'acord amb el perfil de les alumnes i major percentatge d'inserció laboral.
  
Preformació: Tindrà una duració de 30 hores, i estarà encaminada a aconseguir una major concentració de les alumnes en el període de formació, per mitjà del reconeixement dels objectius tant personals com professionals, aportant-los elements suficients per a treballar per ells.
  
Formació: Tindrà una duració màxima de 300 hores. Les iniciatives aniran destinades cap a nous jaciments d'ocupació, de conformitat amb l'objecte i àmbit establits en la base primera de la convocatòria.
  
Pràctiques en empreses. Amb una duració màxima de 150 hores, es consideren com a part fonamental del procés d'inserció sociolaboral de la formació teòrica rebuda, formant part d'esta encara que amb caràcter independent i autonomia pròpia.
  
Tutoria. Per a la posada en practica del pla d'inserció laboral previst en esta actuació, es necessitarà la figura d'un/a mediador/a sociolaboral que tutorizará el dit procés.
  
Actuació B.
  
Formació: Tindrà un període màxim de duració de 400 hores i es dirigirà cap a sectors en què la dona es trobe infrarepresentada i que constituïsquen nous jaciments d'ocupació, de conformitat amb l'objecte i l'àmbit establits en la base primera de la convocatòria.
  
Tot pla formatiu haurà d'anar acompanyat d'un mòdul que preveja la preparació per a la inserció sociolaboral de les alumnes, en què constaran aspectes tals com autoestima, habilitats socials, tècniques i ferramentes que faciliten l'accés al món laboral, tècniques de recerca d'ocupació etc. La duració d'este mòdul serà de 30 hores.
  
Pràctiques en empreses. Tindran una duració màxima de 150 hores, i contribuiran a crear un primer contacte entre les alumnes i les empreses, tot facilitant així l'accés al mercat laboral.
  
Sexta. Valoració econòmica dels cursos.
  
Cursos corresponents a l'Actuació A: L'import global de cadascun dels cursos, corresponents a esta actuació no podrà sobrepassar la quantitat total de 25.000,00 euros, inclosa l'ajuda a les alumnes per assistència.
  
Cursos corresponents a l'Actuació B: L'import global de cadascun dels cursos que s'impartisquen, corresponents a esta Actuació no podrà sobrepassar de la quantitat global de 34.000 euros.
  
El mòdul econòmic per als gastos de formació serà com a màxim 9 euros per alumna i hora.
  
Les hores de pràctiques en empreses s'especificaran de forma separada en el pressupost global del curs, sense que puguen incloure's com a cost objecte de subvenció.
  
El cost d'hores de tutoria, amb posterioritat al període formatiu, estarà inclòs en mòdul econòmic de formació i, en cap cas, podrà superar el 10% del total del pressupost del curs.
  
Sèptima Conceptes subvencionables.
  
Els costos subvencionables, aplicables al mòdul econòmic, es distribuiran en:
  
Costos directes del curs.
  
- Salaris del professorat o, si és procedent, del servici docent extern, per a l'horari exclusiu d'impartició de les accions formatives, avaluacions i revisions periòdiques de les alumnes, preparació de classes i tutories.
  
- Gastos de Seguretat Social, quan s'haja contractat als docents com a treballadors/es per compte alié.
  
- Gastos d'assegurances d'accidents de l'alumnat, que comprendrà l'accident in itínere i els succeïts en les pràctiques en empreses.
  
- Compra de material didàctic.
  
- Gastos de lloguers, tant d'instal·lacions, com de maquinària lligada directament a la docència.
  
- Gastos de publicitat, que responguen a les actuacions realitzades en compliment del que disposa l'article 5 de la present Orde.
  
- Gastos de captació i/o selecció de l'alumnat, quan es justifiquen adequadament.
  
- Gastos de dirección i de coordinació, atribuïbles al desenrotllament de l'acció formativa, que en cap cas podran superar el 10% del mòdul econòmic de formació.
  
Costos indirectes del curs.
  
- Gastos produïts pel pagament de l'ajuda econòmica en concepte d'assistència, a les alumnes incloses en els cursos de l'Actuació A, que així ho sol·liciten i que complisquen les condicions exigides en la base desena de la present Orde.
  
- Gastos de tutoria postformació, quan l'acció formativa així ho requerisca.
  
No es consideraran costos subvencionables l'IVA o altres càrregues tributàries.
  
En el cas dels Gastos ?Directes?, previstos en el present article, l'entitat beneficiària haurà d'acompanyar a la documentació exigida per a la justificació, una Memòria per acció formativa, en què s'expliquen els càlculs realitzats per a imputar els dits costos.
  
Octava. Elecció de l'alumnat.
  
Les sol·licituds de preselecció de les alumnes seran presentades per les entitats que impartisquen les accions formatives, vint dies abans de la data prevista per a l'inici del curs, en les seus de la Direcció General de la Dona corresponent.
  
La data de la selecció serà acordada per la dita Direcció General i l'entitat formativa. Una vegada finalitzat el procés de selecció, es confeccionarà un acta en què figuraran els noms d'aquelles alumnes que hagen sigut seleccionades i les que formaran part de la llista de reserves.
  
A fi d'aconseguir grups homogenis de dones amb les característiques adequades a estes modalitats formatives, les entitats que impartisquen els cursos, podran demanar dels centres dependents de la Direcció General de la Dona, col·laboració per a difondre l'oferta de formació a les dones, possibles interessades.
  
Les característiques a què es fa referència, són les que s'indiquen a continuació, segons l'actuació a què corresponguen:
  
Actuació A:
  
- Dones desocupades caps de famílies monomarentals i/o víctimes de maltractaments.
  
Actuació B:
  
- Dones desocupades amb estudis universitaris mitjans o formació professional en qualsevol dels seus graus.
  
Novena. Ajudes a les alumnes.
  
Les dones desocupades i inscrites en les Oficines d'Ocupació de la Generalitat Valenciana o en qualsevol Agència Privada de col·locació degudament autoritzada per a actuar a la Comunitat Autònoma Valenciana, que realitzen una acció formativa de les enquadrades en l'Actuació A, podran sol·licitar a l'entitat que impartisca el curs de formació, una ajuda econòmica en concepte d'assistència, per un import de 12,02 euros per dia lectiu, sempre que el curs tinga una duració mínima de quatre hores diàries, finalitze amb aprofitament i no perceba prestacions econòmiques de qualsevol administració pública superiors al salari mínim interprofessional.
  
Deu. Obligacions de les alumnes beneficiàries.
  
Les participants en les accions formatives que es descriuen en la present Orde, estan obligades a assistir a les classes de forma regular i contínua.
  
El pagament de l'ajuda econòmica prevista en la base novena per a les alumnes que realitzen l'acció formativa de l'actuació A, es realitzarà setmanalment prèvia comprovació de l'assistència d'estes al curs.
  
És causa d'exclusió de les alumnes i de pèrdua, si és procedent, del dret a la corresponent ajuda econòmica, incórrer en tres faltes d'assistència no justificades en el mes. L'entitat que impartisca l'acció formativa farà efectiva la baixa de la participant, el dia lectiu següent, després de l'acumulació de les faltes esmentades.
  
Les faltes d'assistència justificades no computaran a estos efectes llevat que, per la seua importància, donen lloc a falta d'aprofitament del curs.
  
Onze. Realització dels cursos.
  
Els cursos hauran d'iniciar-se durant l'any 2004 i finalitzar abans de l'1 de novembre del mateix any.
  
Dotze. Inici del curs.
  
És preceptiva la comunicació prèvia, per part de l'entitat beneficiària, fins i tot per mitjà de fax, de la data d'inici de cada curs, al personal assenyalat a l'efecte per la Direcció General de la Dona, tot assenyalant horari, lloc on s'impartisca i nombre d'alumnes.
  
L'entitat disposarà de 15 dies naturals, a partir de l'inici del curs, per a remetre a la seu de la Direcció General de la Dona que corresponga, la documentació següent:
  
Acta de selecció de les alumnes, acompanyades de la documentació següent:
  
- Còpia compulsada del DNI de les alumnes.
  
- Còpia compulsada de la targeta de demanda d'ocupació d'estes.
  
- Declaració responsable de les alumnes que realitzen els cursos corresponents a l'Actuació A, que no perceben prestacions econòmiques de qualsevol administració pública, superiors al salari mínim interprofessional.
  
Relació de participants que comencen el curs, el nombre dels quals no podran sobrepassar al màxim assenyalat en la present Orde.
  
La pòlissa de l'assegurança d'accidents de l'alumnat que comprendrà almenys la cobertura següent:
  
- Assistència mèdica, farmacèutica i hospitalària per quantia il·limitada de qualsevol accident durant el desenrotllament del curs i el període de pràctiques en empreses, tot incloent-hi el desplaçament de les alumnes des de la seua residència habitual, tant fins al Centre de Formació com fins al lloc on es desenvolupen dites pràctiques.
  
- Indemnització per mort o invalidesa permanent derivats d'un accident en el curs o en el desplaçament. Indemnització diària als alumnes derivada d'un accident durant el curs, que li produïsca una incapacitat temporal.
  
- L'entitat organitzadora del curs estarà obligada a mantindre la cobertura de l'assegurança d'accidents durant tot el període en què cada alumna romanga d'alta en el curs.
  
Tretze. Control del desenrotllament del curs.
  
Una vegada començat el curs i presentada la documentació esmentada en l'article anterior, l'empresa organitzadora del curs estarà obligada a aportar la documentació següent:
  
- Control d'assistència mensual.
  
- Parts d'alta i baixa produïts.
  
- Comunicació de les incidències que es produïsquen en el desenrotllament del curs.
  
- Relació mensual de les ajudes satisfetes setmanalment a les alumnes en les accions formatives de l'Actuació A.
  
Catorze. Presentació de sol·licituds, documentació i termini.
  
Les sol·licituds es presentaran, preferentment, en qualsevol dels Registres dels Servicis Territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a l'efecte i que figuren en la present Orde com a annex II.
  
Les entitats sol·licitants hauran de presentar una sol·licitud per cada una de les Actuacions formatives descrites en esta orde (A i B), incloent-hi en cadascuna d'elles totes les accions formatives corresponents a cada una de les actuacions.
  
Tota sol·licitud haurà d'anar acompanyada de la documentació següent:
  
Documentació acreditativa i identificadora de l'entitat sol·licitant i del seu representant legal.
  
Document d'identificació fiscal de l'entitat sol·licitant.
  
Dades de domiciliació bancària, segons model normalitzat facilitat a l'efecte.
  
Certificat d'estar al corrent de les obligacions tributàries i amb la Seguretat Social en els termes establits en l'Orde de 30 de maig de 1996 de la Conselleria d'Economia i Hisenda, la validesa del qual s'haurà d'estendre a la data de finalització del termini de presentació de sol·licituds, excepte aquelles entitats que no tinguen l'obligació legal de presentar-la.
  
Projecte de les accions formatives que es desitja impartir, utilitzant per a això el model normalitzat que figura com a annex III, i es presentarà un per a cadascuna de les accions formatives dins de les quals s'haurà d'especificar les empreses en què es realitzaran les practiques no laborals.
  
Certificat del secretari de l'entitat que acredite que el representant legal d'esta té capacitat suficient per a realitzar qualsevol classe de domiciliació bancària per compte d'esta, i fotocòpia del Document Nacional d'Identitat de qui subscriu.
  
Declaració responsable del sol·licitant, quan es tracte d'empresaris, persones físiques o jurídiques, del compliment de la normativa sobre integració laboral de persones amb discapacitat, o si és procedent, exempció de la dita obligació, de conformitat amb el que establix l'article 7.1 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat (DOGV núm. 4.479, d'11 d'abril del 2003).
  
Quan la sol·licitud no reunisca els requisits establits en la present Orde o no s'acompanye la documentació que, d'acord amb esta, resulte exigible, de conformitat amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que, si així no ho feren, se'ls tindrà per desistits de la seua petició, prèvia resolució, que haurà de ser dictada en els termes previstos en l'article 42 de la citada Llei.
  
El termini de presentació de sol·licituds serà d'un mes a partir de l'endemà de la publicació de la present orde en el Diari Oficial de la Generalitat Valenciana.
  
Quinze. Valoració de les sol·licituds.
  
Tota sol·licitud estarà subjecta a:
  
Una valoració formal a càrrec del personal designat per la Direcció General de la Dona, de la Conselleria de Benestar Social, qui supervisarà si es complixen els requisits previstos en la present Orde i avaluarà per mitjà de l'aplicació dels criteris de valoració següents:
  
Millor distribució geogràfica dels cursos dins de l'àmbit de la Comunitat Valenciana.
  
Compromís d'oferir a les alumnes un seguiment de tutoria durant el període postformatiu.
  
Percentatge més elevat d'inserció de les alumnes, voluntàriament manifestat per les entitats sol·licitants. (Perquè es considere inserció laboral el contracte haurà de tindre una duració mínima de sis mesos).
  
Certificat d'acreditació d'una norma de qualitat UEQ 9215, superior o anàloga, expedida per una entitat certificadora.
  
Millor adequació de les accions formatives a l'oferta d'ocupació de les empreses a la Comunitat Valenciana.
  
Adequació de les accions formatives cap a nous jaciments d'ocupació i sectors d'activitat on la dona es trobe subrepresentada.
  
L'acreditació de l'entitat com a Centre Col·laborador Homologat de Formació Professional d'acord amb l'Orde de la Conselleria d'Economia, Hisenda i Ocupació de 18 d'octubre de 1999, sobre homologació d'especialitats formatives i impartició en centres col·laboradors.
  
Cost hora/alumna, per cada una de les accions formatives.
  
Tindrà preferència en l'adjudicació, en cas d'empat de les millors proposicions d'empreses en la puntuació final obtinguda pels sol·licitants, les empresa que acrediten ocupar un percentatge de treballadors discapacitats superior respecte a la plantilla de l'entitat amb anterioritat a la publicació de la present orde de convocatòria.
  
Una valoració a càrrec d'una Comissió, que es constituirà a l'efecte, que analitzarà el contingut teòric i pràctic dels cursos, la seua metodologia d'impartició i la idoneïtat del professorat.
  
La dita Comissió estarà presidida per la cap d'Àrea de la Dona de la Direcció General de la Dona o persona en qui delegue i estarà formada per:
  
La cap de Servici de Gestió de Programes de la Direcció General de la Dona.
  
La cap de Secció de Gestió de Programes de la Direcció General de la Dona o persona en qui delegue.
  
Les coordinadores de la Direcció General de la Dona en les seus d'Alacant i de Castelló
  
Un/a tècnic/a de la Direcció Territorial de Benestar Social de València.
  
Un/a tècnic/a del Servici Valencià d'Ocupació i Formació de la Conselleria d'Economia, Hisenda i Ocupació.
  
Realitzada la valoració, s'efectuaran les corresponents propostes de resolució.
  
Setze. Resolució.
  
A proposta de la Comissió Avaluadora la directora general resoldrà per delegació del conseller de Benestar Social prevista en Resolució de 30 de gener de 2001 sobre delegació de competències en determinats òrgans de la Conselleria de Benestar Social (DOGV núm.3936 de 9 de febrer de 2001), modificada per Resolució de 16 de febrer del 2001 (DOGV núm.3.944 de 21 de febrer del 2001) i per Resolució de 14 de maig del 2002 del mateix òrgan (DOGV núm. 4252, de 20 de maig del 2002).
  
El termini màxim per a resoldre i notificar la resolució procedent, serà de dos mesos a comptar des de la publicació en el Diari Oficial de la Generalitat Valenciana de la resolució per la qual es determine l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat Valenciana per a l'any 2004.
  
Una vegada transcorregut el termini anterior sense que s'haja notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i això sense perjuí que subsistisca l'obligació legal de resoldre sobre la petició formulada.
  
Les resolucions es notificaran als interessats en els termes previstos en l'article 58 de la Llei 30/1992, de 26 de novembre de Règim jurídic de les Administracions Públiques i Procediment Administratiu Comú i, en esta, constaran les condicions de concessió, denominació dels cursos concedits, quantia per a cadascun dels cursos i la modalitat a què pertanyen, determinant, si és procedent, les obligacions accessòries a què haja de supeditar-se el beneficiari.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Dèsset. Obligacions de les entitats beneficiàries.
  
Són obligacions de les entitats beneficiàries:
  
Realitzar les accions subvencionades segons el que preveu esta orde i en la resolució d'aprovació, i justificar la seua execució.
  
Facilitar a la Direcció General de la Dona de la Conselleria de Benestar Social les tasques de seguiment i control tècnic.
  
Sotmetre's a les accions de control que s'establixen en esta orde.
  
Subjectar-se a les accions de control financer que legalment corresponguen a la Intervenció General, en relació amb la subvenció concedida.
  
Subjectar-se a les accions de control del Tribunal de Comptes.
  
Comunicar a la Direcció General de la Dona, la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat o altres organismes internacionals.
  
En les pràctiques no laborals, comunicar als representants dels treballadors dels centres en què es desenvolupen les pràctiques, així com a la Inspecció de Treball, la relació d'alumnes participants en este programa, la duració d'este, i el seu programa formatiu.
  
Subscripció de conveni de col·laboració per a la realització de pràctiques no laborals en les entitats o empreses.
  
No percebre cap quantitat de l'alumnat participant en les accions formatives subvencionades.
  
Portar comptabilitat codificada dels gastos imputables a cada subvenció concedida.
  
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, així com la derivada de qualsevol relació amb tercers, sent els seus titulars els que responguen amb caràcter exclusiu.
  
Haurà de justificar-se per l'entitat beneficiària que la inserció laboral es produïx com a mínim en un 80%, en cas contrari seran objecte de minoració les ajudes sempre que les causes no siguen imputables a l'empresa.
  
Dihuit. Liquidació de les ajudes.
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions regulades en esta orde s'efectuarà d'acord amb l'art.47 bis del text refós de la Llei d'hisenda Pública aprovat pel Decret Legislatiu de 26 de Juny de 1991:
  
Fins a un 40% de l'import d'esta es lliurarà una vegada concedida, previ aval bancari a favor de la Generalitat Valenciana, que haurà de ser solidari respecte l'obligat principal, amb renúncia expressa al benefici d'excussió i pagador al primer requeriment de la Tresoreria de la Generalitat Valenciana.
  
La resta s'abonarà després de l'aportació i de la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
No obstant això, i respectant els límits establits en l'art.47 bis del TRLHPGV, la resolució de concessió d'ajudes concretarà els percentatges que s'han d'aplicar en cadascun dels lliuraments.
  
Per a la justificació de les ajudes, que es realitzarà abans de l'1 de novembre del 2004, serà necessària la presentació per part de les entitats beneficiàries de la declaració de gastos efectivament realitzats per la impartició de les accions formatives objecte de la subvenció, adjuntant la documentació següent:
  
Documents justificatius o factures relacionades amb els gastos que s'enumeren en la base sèptima de la present Orde, davall la denominació de ?costos directes- i ?Costos Indirectes?.
  
A més dels justificants que s'esmenten mencionen en el punt anterior, l'entitat beneficiària, haurà d'adjuntar el següent:
  
- Memòria a què es fa referència en la base sèptima de la present Orde.
  
- Pòlissa de l'assegurança de l'alumnat, en cas que no s'haja aportat amb anterioritat.
  
En el cas d'incloure pràctiques no laborals, per cadascuna de les empreses col·laboradores, s'haurà de remetre relació nominal de les alumnes, diàriament assistents, amb el vistiplau de l'instructor i el nombre total d'hores.
  
Així mateix, s'haurà d'acompanyar la documentació justificativa de la inserció realitzada, en cas de compromís d'inserció. Només quan la inserció realitzada tinga una duració superior a 6 mesos, tindrà la consideració d'inserció laboral.
  
La declaració de gastos i remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà a la finalització de l'acció formativa.
  
Dènou. Minoració o desistiment sense efectes de la resolució de concessió.
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió amb posterioritat a la presentació de la sol·licitud d'altres ajudes públiques o privades, que en el seu conjunt superen el cost de l'activitat que s'ha de desenrotllar per l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, de les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment en què s'incoe l'expedient de revocació o minoració, i si és procedent, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció de l'acció.
  
Les quantitats que s'hagen de reintegrar tindran la consideració d'ingressos de dret públic, a efectes del procediment aplicable per a la cobrança.